古琴歌
作者：周文璞
朝代：宋

paragraphs: 山人袖携古琴來，形模拙醜腹破穿。
上兩金字亦殘漫，自云得自十年前。
十年前宿野店間，野店岑寂無炊煙。
只將百錢乞翁媼，回買濕薪煨澗泉。
老翁持出一木段，刀痕鑿痕斧痕滿。
秀才望見三嘆羨，學琴以後何曾見。
此是成都雷氏爲，揩摩雷字分明現。
持歸修治調曲成，曲成他人不肯聞。
初彈羑里可釋憾，再鼓廣陵如雪冤。
將歸古操次第傳，龍入我舟何可憐。